《门有万里客》
明代·于慎行

翩翩紫骝马，宛宛黄金珰。客从何方来，悲吟坐我堂。

客从江上来，言向长安路。海水白波长，茫茫不可渡。

我有绿绮琴，为君鼓三行。谁为胶与漆，谁为参与商。

索索复索索，送子长安陌。借问云间人，何如山中客。

山中无所赠，手把青兰枝。一握何足道，但感同心辞。

别君日以深，送君日以远。安危在盛名，努力加餐饭。

作者简介：（1545—1607）明山东东阿人，字可远，更字无垢。于慎思弟。隆庆二年进士。万历初历修撰、日讲官，以论张居正“夺情”，触其怒。以疾归。居正死后复起。时居正家被抄没，慎行劝任其事者应念居正母及诸子颠沛可伤。累迁礼部尚书。明习典制，诸大礼多所裁定。以请神宗早立太子，去官家居十余年。万历三十五年，廷推阁臣，以太子少保兼东阁大学士，入参机务，以病不能任职。旋卒，谥文定。学问贯穿百家，通晓掌故。与冯琦并为一时文学之冠。有《谷城山馆诗文集》。